การเดินทางครั้งนี้เป็นการท่องเที่ยวในโตเกียวที่ดีและคุ้มค่ามาก ครอบครัวของผมมีทั้งหมด 8 คน ประกอบด้วยผู้ใหญ่ 6 คนและเด็กเล็ก 2 คน (2 ครอบครัว) เข้าพักตั้งแต่ 24 - 31 มกราคม 2562 โฮส (ปีเตอร์) ได้จัดเตรียมสิ่งของจำเป็นทุกอย่างในบ้านอย่างเรียบร้อย ไม่ต้องเตรียมการเพิ่มเติมก็เพียงพอสำหรับการอยู่อาศัยทั้ง 8 วัน เช่น เก้าอี้เด็ก แชมพู ยาสระผม อุปกรณ์เครื่องครัวและจานชามช้อนส้อมที่เพียงพอ เครื่องดื่มต้อนรับ อาหารแห้งและเครื่องปรุงอาหาร ชาและกาแฟ และอื่นๆอีกมาก (โฮสใส่ใจในรายละเอียดที่ดีเป็นอย่างมากครับ) ที่พักมี 2 ห้องนอน 1ห้องน้ำ 1 ห้องส้วม และอ่างล้างหน้า ห้องนั่งเล่นค่อนข้างใหญ่ ประกอบด้วยโต๊ะทานข้าว 2 ตัว และเก้าอี้ที่เพียงพอ รวมทั้งโซฟา อุปกรณ์ประกอบอาหารและเตาแก็สรวมอยู่ในห้องนั่งเล่น มีตู้เย็นและเครื่องซักผ้า(ซักอย่างเดียวไม่สามารถอบผ้าได้) มีฮีทเตอร์(แอร์) 2 ตัว อยู่ในห้องนอนใหญ่และห้องนั่งเล่น มีปลั๊กไฟฟ้าและที่ชาร์จต่างๆ ในห้องหลายจุด มีทีวีและไวไฟ ที่ตั้งของที่พักอยู่ห่างจากสถานีรถไฟทั้ง JR และใต้ดินเล็กน้อย ประมาณ 900 -1,000 ม. แต่ในวันเดินทางไป - กลับ โฮสได้จัดเตรียมรถแท็กซี่เพื่ออำนวยความสะดวกในการขนส่งได้อย่างดีมาก ที่พักสะอาดตรงกับในรูปและมีการจัดเตรียมปกรณ์เครื่องนอนให้มากกว่าจำนวนคนเข้าพัก โดยรวมแล้วเป็นที่พักที่ดีมากครับ
ส่วนตัวผมเองมาเที่ยวญี่ปุ่น 7 ครั้งแล้ว ครั้งละ 7 - 10 วัน และได้ใช้บริการของ Airbnb ที่ญี่ปุ่นเป็นครั้งที่ 3 ผมสนใจในที่พักของปีเตอร์ทั้งทีห่างจากจุดที่เที่ยวหลักในเมืองเล็กน้อย เพราะว่ามีสถานะเป็น superhost เนื่องจากจะได้ไม่ต้องกังวลเรื่องการโดนยกเลิกที่พักในวันที่ใกล้เข้าพัก และรีวิวต่างๆจากผู้เข้าพักที่ดีเป็นอย่างมาก ซึ่งจากเหตุผลดังกล่าวผมจึงตัดสินใจเลือกที่พักนี้ และเมื่อได้เข้าพักแล้ว ทุกขั้นตอนตั้งแต่การต้อนรับ การเช็คอิน การอยู่อาศัย จนไปถึงการเช็คเอาท์ โดยเฉพาะความใส่ใจของโฮส ผมบอกได้เลยว่าดีกว่าที่คาดคิดไว้เป็นอย่างมาก ผมจึงอยากขอแนะนำที่พักนี้กับครอบครัวเล็กไม่เกิน 10 คน จะทำให้อยู่อาศัยได้อย่างไม่แออัด และสุดท้ายนี้หวังว่ารีวิวของผมจะเป็นประโยชน์ให้กับผู้ที่กำลังตัดสินใจเลือกที่พักในโตเกียวนี้ครับ